google/wiki40b huggingface dataset:
Γκαστόν Α΄ των Φουά-Γκραγύ

Βιογραφία

Ήταν ο δευτερότοκος γιος τού Αρσαμπώ των Γκραγύ υποκόμη τού Καστιγιόν & Γκρουζόν, κόμη τού Μπενώζ & πρωτεύοντα τού Μπύς και της συζύγου του Ισαβέλλας κόμισσας της Φουά, κόρης τού Ρογήρου-Βερνάρδου Ε΄ υποκόμη τού Καστελμπόν.
Από τη μεριά τού πατέρα του προερχόταν από τον Οίκου τού Γκραγύ, που καταγόταν από τη λίμνη της Γενεύης. Με το να είναι τα μέλη τού Οίκου στην υπηρεσία τού βασιλιά της Αγγλίας, κατείχαν για αρκετές γενεές τη διακυβέρνηση -με τον τίτλο τού πρωτεύοντος- τού Μπυς (captal de Buch), περιοχής στη Γασκώνη. Από τη θέση αυτή ο Οίκος τού Γκραγύ είχε κύριο ρόλο στον Εκατονταετή Πόλεμο εναντίον της Γαλλίας. Μετά από τον γάμο τού πατέρα του με την κόμισσα της Φουά και υπό στρατιωτική πίεση, ο Οίκος έγινε υποτελής στον βασιλιά της Γαλλίας με τη συνθήκη τού Τάρμπες.
Σύμφωνα με τη συνθήκη αυτή οι δύο μεγαλύτεροι γιοί τού Αρσαμπώ, ο Ιωάννης και ο Γκαστόν Α΄, στάλθηκαν στην Αυλή στο Παρίσι ως όμηροι, για τη διασφάλιση την πίστης των γονιών τους. Εκεί έλαβαν κανονική εκπαίδευση. Το 1412 ο Γκαστόν Α΄ διαδέχθηκε τον πατέρα του και στη θέση τού πρωτεύντα τού Μπυς στη Γασκώνη και έτσι έγινε υποτελής τού βασιλιά της Αγγλίας, ενώ ο Ιωάννης Α΄ κληρονόμησε τις κτήσεις της μητέρας του και παρέμεινε υποτελής στον βασιλιά της Γαλλίας. Έτσι ο Οίκος διαχωρίστηκε: μοιράστηκε στους δύο αντιπάλους τού Εκατονταετούς Πολέμου.
Στο τέλος τού θέρους τού 1415 ο Γκαστόν ήταν μέλος τού στρατού τού Ερρίκου Ε΄ της Αγγλίας, ο οποίος αποβιβάστηκε στην ακτή της Νορμανδίας και κατέλαβε το μεγαλύτερο μέρος της τα επόμενα έτη. Ο Γκαστόν συμμετείχε στη νικηφόρα μάχη τού Αζινκούρ τον Οκτώβριο τού ιδίου έτους, ενώ ο αδελφός του Ιωάννης Α΄ πολεμούσε στην άλλη πλευρά. Ο Γκαστόν, έπετα από μία γρήγορη νυκτερινή πορεία, νωρίς το πρωί της 31 Ιουλίου 1419 αιφνιδίασε το Ποντουάζ και ο υπερασπιστής του Ζαν ντε Βιγιέρ ντε Λ'Ιλ-Αντάμ παρέδωσε την πόλη χωρίς μάχη. Η κατάληψη αυτή άνοιξε τον δρόμο στον Αγγλικό στρατό για το Ιλ-ντε-Φρανς. Η συνθήκη τού Τρουά το 1420 αναγνώρισε τον Ερρίκο Ε΄ ως νόμιμο κληρονόμο τού Γαλλικού θρόνου και ο Γκαστόν Α΄ έλαβε την κομητεία τού Λονγκεβίλ ως φέουδο, αλλά σύντομα την έχασε με το τέλος τού Ερρίκου Ε΄ το 1422. Με την άνοδο της Ιωάννας της Λωρραίνης η ισορροπία τού πολέμου έκλινε υπέρ της Γαλλίας. Οι γαίες τού Γκαστόν Α΄ στη Γασκώνη περιήλθαν στη Γαλλία. Ο Γκαστόν αρνήθηκε να αναγνωρίσει το 1451 τη συνθήκη τού Πονς, που καθόριζε τις σχέσεις του Γαλλικού στέμματος με τους ευγενείς της Γασκώνης και δεν δήλωσε υποτέλεια στον Κάρολο Ζ΄ της Γαλλίας. Πώλησε τη θέση τού πρωτεύοντα τού Μπυς (captal de Buch) στον ανιψιό του Γκαστόν Δ΄ κόμη της Φουά και στον Ιωάννη κόμη τού Ντυνουά και ο ίδιος εξορίστηκε στο Μαιγέ της Αραγωνίας, όπου απεβίωσε.
Χερμάνς Έγκλσκαλνς

Καριέρα

Ο Χερμάνς Έγκλσκαλνς ξεκίνησε την επαγγελματική του καριέρα στην Πόλιουρ Μπαϊόλαρς, ομάδα της Λετονίας, στην οποία αγωνίστηκε για ένα χρόνο.
Το 2008 μεταπήδησε στην Κεσού Άλους, ομάδα επίσης της Λετονίας, στην οποία παρέμεινε μέχρι το 2009.
Το 2009 ταξίδεψε στη Φινλανδία για λογαριασμό της Λάκαπα Τιμ, με την οποία κατάφερε να κερδίσει το εγχώριο πρωτάθλημα από την πρώτη του κιόλας χρονιά. Το 2011 άφησε τη Φινλανδία και ταξίδεψε με προορισμό το Βέλγιο και τη Νόλικο Μάασεϊκ. Ο Έγκλσκαλνς κατάφερε να κατακτήσει το πρωτάθλημα και το κύπελλο Βελγίου του 2012.
Επόμενος σταθμός στην καριέρα του Έγκλσκαλνς ήταν η γαλλική Σαμόντ Βόλειμπολ, στην οποία παρέμεινε για δύο χρόνια.
Το καλοκαίρι του 2015 μεταπήδησε στην Ελλάδα για λογαριασμό του Ολυμπιακού, με τον οποίο υπέγραψε επαγγελματικό συμβόλαιο μονοετούς διαρκείας.
Ο Έγκλσκαλνς παραμένει στην ομάδα του Πειραιά μέχρι και σήμερα.

Διεθνείς συμμετοχές

Ο Χερμάνς Έγκλσκαλνς είναι εν ενεργεία διεθνής με την εθνική ομάδα πετοσφαίρισης της Λετονίας, με την οποία έχει πραγματοποιήσει περισσότερες από είκοσι συμμετοχές.
Ποδηλατικός γύρος της Ιταλίας

Ο Διεθνής ποδηλατικός γύρος Ιταλίας (Giro d' Italia) διεξάγεται κάθε χρόνο και έγινε για πρώτη φορά στις 13 Μαΐου 1909. Το Φεβρουάριο του 2012 έγινε γνωστό ότι ο νικητής του Γύρου του 2011, Αλμπέρτο Κονταδόρ, βρέθηκε θετικός σε αναβολικές ουσίες. Έτσι, του αφαιρέθηκε ο τίτλος και πήγε στον Ιταλό Μικέλε Σκαρπόνι (1979-2017).
Σταύρος Παπαδόπουλος

Βιογραφικά Στοιχεία

Γεννηθείς στην Κυπριακή πόλη Λάρνακα, ο Σταύρος Παπαδόπουλος ξεκίνησε τα πρώτα του ποδοσφαιρικά βήματα στον Πεζοπορικό Λάρνακας. Πραγματοποίησε την πρώτη του εμφάνιση στην Α' ομάδα του Πεζοπορικού την περίοδο 1970 - 1971 αγωνιζόμενος στην θέση του σέντερ φορ.
Το καλοκαίρι του 1974 πήρε μεταγραφή στον Εθνικό Πειραιώς, ο οποίος τότε αγωνιζόταν στην Α Εθνική Κατηγορία. Το παράδοξο ήταν πως, ενώ στον Πεζοπορικό αγωνιζόταν ως επιθετικός, στον Εθνικό Πειραιώς καθιερώθηκε στην θέση του κεντρικού αμυντικού.
Λίγα χρόνια αργότερα, και συγκεκριμένα στην καλοκαιρινή μεταγραφική περίοδο του 1977, ο Σταύρος Παπαδόπουλος πήρε μεταγραφή στον Ολυμπιακό Πειραιώς, με τον οποίο κατέκτησε 4 Πρωταθλήματα Ελλάδος.
Το 1986, μετά από ένα πετυχημένο πέρασμα από την Ελλάδα αγωνιζόμενος στον Εθνικό και τον Ολυμπιακό, ο Σταύρος Παπαδόπουλος επέστρεψε στην Κύπρο και τον Πεζοπορικό Λάρνακας, με τον οποίο κατέκτησε το Πρωτάθλημα Κύπρου το 1988.
Το καλοκαίρι του 1989, στην ηλικία των 36 ετών, αποφάσισε να κρεμάσει τα ποδοσφαιρικά του παπούτσια και να ασχοληθεί με το ποδόσφαιρο από το πόστο του προπονητή.

Προπονητική Καριέρα

Ο Σταύρος Παπαδόπουλος έχει υπάρξει προπονητής της Εθνικής Ομάδας της Κύπρου, του Ερμή Αραδίππου και της Αλκής Λάρνακας.

Εξωτερικές Πηγές

http://www.transfermarkt.co.uk/en/stavros-papadopoulos/profil/spieler_215904.html
Μέσα Διδύμα Χίου

Τοπωνυμικά

Η Μέσα και η `Εξω Διδύμα σχετίζονται ίσως με τους δίδυμους Διοσκούρους της ελληνικής μυθολογίας, ή με το φυτό διδύμη (αρχαία ελληνική ονομασία), είτε τέλος επειδή επρόκειτο για δύο δίδυμους οικισμούς. Αλλά, όπως γράφει ο Γεώργιος Ζολώτας, «δεν πρέπει ίσως να πιστευθεί απολύτως ότι τα χωρία ταύτα ήσαν ανέκαθεν δίδυμα, αφού μάλιστα έχομεν τον προσδιορισμόν Μέσα και `Εξω Διδύμα». Εξάλλου στον κώδικα του 1680 αναγράφεται «στους Διδύμους». Ο κάτοικός τους ονομάζεται Διδυμούσης (και η κάτοικος Διδυμούσαινα) στο τοπικό γλωσσικό ιδίωμα. Στη Μέσα Διδύμα αναφέρονται οι εξής ναοί και εξωκλήσια: `Αγιος Γεώργιος ο Λιβαδιώτης, Ταξιάρχης, Κοίμηση της Θεοτόκου, Χριστός, `Αγιος Κωνσταντίνος, `Αγιος Δημήτριος, `Αγιος Ιωάννης, η Πέρα Παναγιά (όπου το παλαιό νεκροταφείο του χωριού) και η Παναγιά η Παντονιά ή Μεντονιά (μακρύτερα, προς την Καλλιμασιά).
Κοντά στη Μέσα Διδύμα βρίσκεται η τοποθεσία «τα Βασιλικά», με πολλά μεσαιωνικά ερείπια, μεταξύ των οποίων και ναού της Αγίας Σοφίας του Χαβάρωνος. `Αλλα τοπωνύμια είναι το Μέσα Χώμα και το `Εξω Χώμα (τόπος εξαγωγής βιομηχανικού χώματος), οι Κορακιές, η Ραγού (= τόπος με ρωγμές), η Μπογιά, η Τοποθεσσά, οι Αντριάδες, τα Σώφυρα, τα Ράκη (παραφθορά από τη λέξη «Ηράκλειον» κατά τον Ζολώτα), τα Φιλούμενα και η Δεκαρτσά (από τη «Δεκαρχία»).
Οίκος των Ασκάνια

Ο Οίκος των Ασκάνια, γερμ. Haus der Ascania είναι μία οικογένεια κομήτων (μετέπειτα πριγκίπων) του Άνχαλτ, περιοχής της μέσης Σαξονίας. Το όνομα του Οίκου οφείλεται στο κάστρο Ασκάνια, κοντά στο τωρινό Άσερσλεμπεν, έδρα του κόμη του Ασκάνια. Μέλη του έγιναν δούκες της Σαξονίας· η κόρη του Χριστιανού-Αυγούστου πρίγκιπα του Άνχαλτ-Τσέρμπστ, η Αικατερίνη Β΄ παντρεύτηκε τον Πέτρο Γ΄ αυτοκράτορα της Ρωσίας (1762) και τον διαδέχθηκε (1762-96). Μέλος του Οίκου είναι και η Αδελαΐδα του Άνχαλτ-Μπέρνμπουρκ-Σάουμμπουρκ-Χόυμ, μητέρα της Αμαλίας της Ελλάδας.

Ιστορία του Οίκου

Πρώτος αναφέρεται ο Έζικο κόμης του Μπάλενστετ σε έγγραφο του 1036. Η μητέρα του Χίντα ήταν κόρη του Όντο Α΄ μαρκίωνα της Ανατολικής Σαξονίας, όπου ο Οίκος απέκτησε εκτάσεις. Ο εγγονός του Όθων κόμης του Μπάλενστετ νυμφεύτηκε την Εϊλίκα των Μπίλουνκ, κόρη του Μάγκνους δούκα της Σαξονίας και κληρονόμησε το ήμισυ της Σαξονίας. Ο γιος τους Αλβέρτος η άρκτος έγινε δούκας της Σαξονίας και μετά μάργραβος του Βρανδεμβούργο. Ο ίδιος και οι απόγονοί του εκχριστιάνισαν και εκγερμάνισαν το Βρανδεμβούργο, που ήταν στα όρια με τους Σλάβους· γι' αυτό η περιοχή χαρακτηρίστηκε μαρκιωνία (συνοριακή). 
Οι εγγονοί του Όθων και Ιωάννης ίδρυσαν το Κελν και το Βερολίνο, που αργότερα ενώθηκαν· ο θυρεός του νέου Βερολίνου έγινε εκείνος του Οίκου. Το 1180 ο Οίκος, μετά από τους Γουέλφους, επέστρεψε στο δουκάτο της Σαξονίας, που είχε περιοριστεί στην Ανατολική Σαξονία. Το 1218 το πριγκιπάτο του Άνχαλτ αποσπάστηκε από τη Σαξονία, η οποία διαιρέθηκε σε Σαξονία-Βίττενμπερκ και Σαξονία-Λάουενμπουρκ. Σε αυτά τα δύο τμήματα κυβέρνησαν μέλη του Οίκου, ώσπου εξαλείφθηκαν το 1422 και το 1689 αντίστοιχα. To πριγκιπάτο διαιρέθηκε σε κλάδους: Μπάλενστετ (δυτικά), Μπέρνμπουρκ (κεντρικά), Κέτεν (νότια), Ντεσάου (νοτιοανατολικά) και Τσέρμπστ (βορειοδυτικά). Το 1918 καταργήθηκαν οι ηγεμονίες της Γερμανίας.
Τροφικό αβγό

Τροφικό αβγό ονομάζεται ένα αβγό το οποίο δεν αναπτύσσεται αλλά γεννάται από το θηλυκό με σκοπό να τραφούν τα νεογνά του. Η γέννηση τροφικών αβγών παρατηρείται σε διάφορα είδη ζώων όπως αμφίβια,  σε κοινωνικά και μη κοινωνικά έντομα, σε ψάρια, και σε ζώα με διαφορετική γονεϊκή αντιμετώπιση των νεογνών. Σε κάποια είδη, όπως στον καρχαρία ταύρο, οι απόγονοι μπορεί να καταναλώσουν χιλιάδες αβγά ενώ βρίσκονται ακόμη στη μήτρα. Σε άλλα είδη, όπως το σκαθάρι Harmonia axyridis, κάποια μικρά που μόλις έχουν εκκολαφθεί καταναλώνουν μη αναπτυγμένα αβγά που προέρχονται από την ομάδα αβγών της ίδιας γέννας με αυτά.
Ινδένιο

Φυσική παρουσία και απομόνωση

Το ινδένιο βρίσκεται φυσικά στα κλάσματα απόσταξης λιθανθρακόπισσας που βράζουν στους 175-185 °C. Μπορεί επίσης να παραληφθεί από αυτήν (τη λιθανθρακόπισσα) και με προσθήκη νατρίου, με το οποίο σχηματίζει μια στερεή ένωση το «ινδενιούχο νάτριο». Αυτό εξηγείται από την ασθενή οξύτητα του ινδενίου, αρκετή όμως για αντιδράσει με το νάτριο. Το ινδενιούχο νάτριο, αφού παραληφθεί ξανάδιασπάται σε ινδένιο με παρατεταμένη απόσταξη με υδρατμούς.

Παρασκευή

1. Από βενζόλιο και μηλονικό οξύ:
Καμήλα

Παράδοση

Σύμφωνα με τον Ιωάννη τον Χρυσόστομο, η καμήλα αποτελεί βιβλικό σύμβολο του Διαβόλου και στη ράχη της οποίας θα εμφανιστεί ο Αντίχριστος: «Καμήλῳ πολλάκις παρεικάζει ἡ Γραφὴ τὸν διάβολον, διὰ τὸ πολύογκον καὶ πολύστρεβλον καὶ βαρυμήνιον. [...] ἀναβάτην καμήλου, τὸν ἐπ’ ἐσχάτου τῶν ἡμερῶν κατ’ ἐνέργειαν τοῦ διαβόλου ἐπιφοιτῶντα τῷ κόσμῳ ἀντίχριστον». (Εις τον Πρόδρομον, PG τ.59, 90, 491)
Σύμφωνα με τη λαϊκή παράδοση, η καμήλα συμβολίζει είτε τον ερχομό του Άη Βασίλη είτε τους τρεις Μάγους που πήγαν να προσκυνήσουν το νεογέννητο Χριστό,,
Around the World Live

Bombay Calling

1. Introduction

2. Fireball

3. Maybe I’m A Leo

4. Black Night

5. The Battle Rages On...

6. Woman from Tokyo

7. The Purpendicular Waltz

8. When a Blind Man Cries

9. Perfect Strangers

10. Pictures of Home

11. Child in Time

12. Anya

13. Space Truckin'

14. Steve Morse guitar solo

15. Lazy / Ian Paice drum solo

16. Speed King

17. Highway Star

18. Smoke on the Water
Μπόνους τραγούδια

1. Black Night

2. Woman from Tokyo

3. When a Blind Man Cries

4. Perfect Strangers

5. Child in Time

6. Speed King

7. Highway Star

8. Smoke on the Water

Total Abandon

1. Intro

2. Vavoom: Ted the Mechanic

3. Strange Kind of Woman

4. Bloodsucker

5. Pictures of Home

6. Almost Human

7. Woman from Tokyo

8. Watching the Sky

9. Fireball

10. Sometimes I Feel Like Screaming

11. Steve Morse Guitar Solo

12. Smoke on the Water

13. Lazy

14. Perfect Strangers

15. Speed King

16. Black Night

17. Highway Star

Live at the NEC

1. Fireball

2. Woman from Tokyo

3. Mary Long

4. Vavoom: Ted the Mechanic

5. Lazy

6. The Well Dressed Guitar

7. When a Blind Man Cries

8. Space Truckin'

9. Jon Lord keyboard solo

10. Perfect Strangers

11. Speed King

12. Steve Morse Guitar Solo

13. Smoke on the Water

14. Hush

15. Black Night

16. Highway Star
Αθανάσιος Αντ. Δερβέναγας

Βιογραφία

Γεννήθηκε στην Πύλη Τρικάλων και ακολούθησε σπουδές νομικών και πολιτικών- οικονομικών επιστημών στο ΑΠΘ.
Εξελέγη βουλευτής Τρικάλων για πρώτη φορά το 1974 με τη Νέα Δημοκρατία και επανεξελέγη με το ίδιο κόμμα το 1977, 1981 και 1985.
Απεβίωσε στην Αθήνα σε ηλικία 70 ετών και κηδεύτηκε από το Μητροπολιτικό Ναό Αγίου Νικολάου στις 11 Ιουνίου 2011. Τάφηκε στην Πύλη.
Κύπελλο Κυπελλούχων Ευρώπης καλαθοσφαίρισης ανδρών 1968-69

Το Κύπελλο Κυπελλούχων ομάδων Ευρώπης καλαθοσφαίρισης ανδρών της περιόδου 1968-69 ήταν η τρίτη κατά σειρά διασυλλογική διοργάνωση αυτού του θεσμού. Σε αυτήν, πρώτευσε και αναδείχθηκε ως τροπαιούχος η τότε τσεχοσλοβακική Σλάβια Πράγας (Praha USK/Vysoki Skoly/Slavia), η οποία ήταν φιναλίστ την προηγούμενη χρονιά, επικρατώντας στη Βιέννη με σκορ 80-74 της τότε σοβιετικής και σήμερα γεωργιανής, Ντιναμό Τιφλίδας που ξεκίνησε τις υποχρεώσεις της από τον προημιτελικό γύρο.

Διαδικασία διεξαγωγής

Το σύστημα διεξαγωγής περιελάμβανε έναν προκριματικό γύρο με επτά ζευγάρια σε διπλές αναμετρήσεις και στη συνέχεια τρεις γύρους (φάση των "14", προημιτελικός και ημιτελικός) πάντα με διπλές συναντήσεις, έως τον μονό Τελικό αγώνα. Οι συμμετέχουσες ομάδες ήσαν εικοσιδύο.
Αλβέρτος του Σλέσβιχ-Χόλσταϊν

Βιογραφία

Ήταν ο δευτερότοκος γιος του Χριστιανού πρίγκιπα του Σλέσβιχ-Χόλσταϊν και της Ελένης των Βέττιν, κόρης του Αλβέρτου πρίγκιπα της Σαξονίας-Κόμπουρκ & Γκότα.
Ο Αλβέρτος-Ιωάννης-Κάρολος-Φρειδερίκος-Αλφρέδος-Γεώργιος γεννήθηκε στην κατοικία Φρόγκμορ του Ουίνδσορ της Βρετανίας. Το 1921 διαδέχθηκε τον άτεκνο εξάδελφό του Ερνέστο-Γκύντερ ως δούκας του Σλέσβιχ-Χόλσταϊν.
Απεβίωσε το 1931 στο Πρίμκεναου της Γερμανίας (νυν Πσέμκουφ Πολωνίας) σε ηλικία 62 ετών και ήταν ο τελευταίος άρρην απόγονος τού κλάδου τού Σ.Χ.Σ.Αουγκούστενμπουρκ. Τον διαδέχθηκε ο 7ος εξάδελφός του Φρειδερίκος-Φερδινάνδος του νεότερου κλάδου του Σ.Χ.Σ.Γκλύκσμπουρκ, που ήταν και σύζυγος της Καρολίνας-Ματθίλδης, αδελφής του Ερνέστου-Γκύντερ.
Ποδηλασία στους Θερινούς Ολυμπιακούς Αγώνες 1896 – 100 χιλιόμετρα ανδρών

Σύνοψη αγωνίσματος

Ο αγώνας διεξήχθη στις 8 Απριλίου στο ποδηλατοδρόμιο του Νέου Φαλήρου και ήταν το πρώτο χρονολογικά αγώνισμα της ποδηλασίας. Εννέα αθλητές έλαβαν μέρος στον αγώνα, ο οποίος αποτελούνταν από 300 γύρους, αλλά μόνο δύο κάταφεραν να τερματίσουν: ο Γάλλος Λεόν Φλαμένγκ και ο Έλληνας Γεώργιος Κωλέττης. Στον 150ο γύρο, όλοι οι υπόλοιποι αθλητές είχαν εγκαταλείψει.
Στη συνέχεια ο Κωλέττης αναγκάστηκε να σταματήσει κάποια στιγμή λόγω μηχανικής βλάβης. Ενώ προσπαθούσε να επισκευάσει το ποδήλατό του, ο Φλαμένγκ σταμάτησε κι αυτός και περίμενε τον αντίπαλό του. Οι θεατές ζητωκράυγαζαν «Ζήτω η Γαλλία».
Αν και ο ίδιος είχε μία πτώση κατά τη διάρκεια του αγώνα, ο Φλαμένγκ κατέκτησε την πρώτη θέση με διαφορά 11 γύρων από τον Κωλέττη, που εκείνη τη στιγμή συμπλήρωνε τον 289ο γύρο του. Ο Φλαμένγκ αγωνίστηκε με μία γαλλική σημαία δεμένη στο πόδι του.
Μοχάμεντ Ντίριγιε Αμπντουλαχί

Βιογραφία

Γεννήθηκε το 1958 στη Σομαλία. Πριν μεταναστεύσει στον Καναδά, εργαζόταν ως δημοσιογράφος. Αποφοίτησε με πτυχίο στη γαλλική γλώσσα ως δεύτερη γλώσσα διδασκαλίας στο Université de Franche-Comté στο Μπεζανσόν της Γαλλίας. Απέκτησε μεταπτυχιακό και διδακτορικό τίτλο στη γλωσσολογία από το Πανεπιστήμιο του Μόντρεαλ. Σήμερα είναι καθηγητής γλωσσολογίας στο ίδιο πανεπιστήμιο, ενώ εργάζεται παράλληλα ως ελεύθερος επαγγελματίας μεταφραστής και πάροχος υπηρεσιών συμβούλου γλωσσών.
Μιλάει άριστα την σομαλική γλώσσα, η οποία είναι και μητρική του, την αραβική, την αγγλική και τη γαλλική. Βασικοί ερευνητικοί τομείς στους οποίους δραστηριοποιείται είναι οι αφροασιατικές γλώσσες γενικότερα, με προτίμηση στομ κλάδος των κουσιτικών γλωσσών, στη σομαλική ιστορία και γλώσσα, καθώς και στον σομαλικό πολιτισμό. Έχει γράψει πολλά βιβλία και επιστημονικά άρθρα, με σημαντικότερο το έργο "Culture and Customs of Somalia" (μτφ. Πολιτισμός και παραδόσεις της Σομαλίας), όπου μεταξύ άλλων ασχολείται με τις φυσικές καταβολές του λαού της Σομαλίας.
Time to live

Η έκφραση Time to live (TTL) (Χρόνος ζωής) χρησιμοποιείται στην πληροφορική για να δηλώσει το χρονικό διάστημα ή των αριθμό των κόμβων από τους οποίους πρέπει να περάσει κάποιο πακέτο πριν απορριφθεί από το δίκτυο. Οι κυριότερες χρήσεις του είναι στα πακέτα IP και στις καταχωρήσεις των διαφόρων διακομιστών DNS.

IP πακέτα

Στην κεφαλίδα (header) των πακέτων IP υπάρχει ένα ξεχωριστό πεδίο μεγέθους 8 bits στο οποίο αναγράφεται η τιμή του χρόνου Time to live. Ο χρόνος αυτός καθορίζει ουσιαστικά το μέγιστο διάστημα για το οποίο το πακέτο επιτρέπεται να βρίσκεται μέσα στο δίκτυο υπολογιστών. Η τιμή αυτή καθορίζεται από τον αποστολέα του πακέτου και μειώνεται σε κάθε κόμβο από τον οποίο περνάει το πακέτο μέχρι να φτάσει στον προορισμό του. Εάν ο χρόνος ζωής μηδενιστεί πριν το πακέτο φτάσει στον παραλήπτη, τότε ο κόμβος το απορρίπτει και στέλνει στον αποστολέα ένα πακέτο λάθους ICMP (κωδικός 11 - Time Exceeded).
Ο κύριος λόγος ύπαρξης του TTL είναι για να διασφαλίσει ότι κάποιο πακέτο δεν θα περιφέρεται συνεχώς από κόμβο σε κόμβο επειδή ο παραλήπτης του δεν μπορεί να βρεθεί. Εάν δεν υπήρχε, τότε οι κόμβοι του δικτύου θα γέμιζαν από τέτοια πακέτα με αποτέλεσμα το δίκτυο να σταματήσει την σωστή λειτουργία του και να παγώσει.
Θεωρητικά, το πεδίο TTL περιέχει το χρονικό διάστημα σε δευτερόλεπτα μέσα στο οποίο θα πρέπει το πακέτο να έχει παραδοθεί. Πρακτικά όμως, κάθε κόμβος του δικτύου στον οποίο φτάνει το πακέτο, μειώνει την τιμή του πεδίου κατά μία μονάδα. Άρα λοιπόν πρακτικά το πεδίο αυτό περιέχει τον μέγιστο αριθμό κόμβων από τους οποίους πρέπει να περάσει το πακέτο έως ότου τελικά παραδοθεί στον παραλήπτη. Στο νέο πρωτόκολλο IPv6, το πεδίο αυτό ονομάζεται hop limit αντί για Time to live.
Η εντολή traceroute στο Unix και η παρόμοια εντολή tracert στα Windows χρησιμοποιεί το πεδίο TTL για να παρουσιάσει στον χρήστη τον αριθμό και την ταυτότητα των κόμβων από τους οποίους περνάει το πακέτο του μέχρι να φτάσει στον τελικό προορισμό.

Καταχωρήσεις DNS

Η έννοια Time to live χρησιμοποιείται επίσης σε διάφορους DNS servers. Ένας DNS server χρησιμοποιείται για να μεταφράσει το όνομα κάποιου ηλεκτρονικού υπολογιστή στην διεύθυνση IP του. Για παράδειγμα το όνομα el.wikipedia.org μεταφράζεται στην διεύθυνση IP 145.97.39.155. Όταν κάποιος DNS server δεν γνωρίζει την IP στην οποία αντιστοιχεί κάποιο όνομα, τότε ρωτάει τον DNS server που βρίσκεται από πάνω του στην ιεραρχία των DNS server. Όταν αυτός του απαντήσει, τότε ο DNS server δημιουργεί μία προσωρινή καταχώρηση, της οποίας ο χρόνος ζωής ονομάζεται TTL. Αυτό γίνεται ούτως ώστε εάν άλλοι χρήστες ζητήσουν μετάφραση του ίδιου ονόματος, να μην χρειαστεί να ρωτήσει πάλι τον ανώτερο DNS server.
Στην περίπτωση αυτή, εάν ο χρόνος TTL είναι μικρός, τότε ενδέχεται ο ανώτερος DNS server να υπερφορτωθεί με αιτήσεις. Αντιθέτως, εάν ο χρόνος TTL είναι πολύ μεγάλος, τότε μπορεί η μετάφραση να αλλάξει και ο DNS server να δίνει στους χρήστες λανθασμένη διεύθυνση IP. Άρα λοιπόν θα πρέπει η τιμή TTL να καθοριστεί πολύ προσεκτικά.
Μεθυλαρσίνη

Ονοματολογία

Η ονομασία μεθυλαρσίνη προκύπτει αν η ένωση θεωρηθεί υποκατεστημένη αρσίνη, δηλαδή ένα άτομο υδρογόνου έχει αντικατασταθεί από μεθύλιο (CH₃).

Με οργανομαγνησιακή ένωση

Με επίδραση μεθυλομαγνησιοβρωμίδιου (CH₃MgBr) σε χλωραρσίνη (AsH₂Cl) παράγεται μεθυλαρσίνη:

Με μεθυλένιο

Με επίδραση μεθυλενίου ([:CH₂]) σε αρσίνη (AsH₃) παράγεται μεθυλαρσίνη

Αλκυλίωση

Η αντίδραση με αλκυλαλογονίδια γίνεται εύκολα, και η δευτεροταγής αλκυλομεθυλαρσίνη (RAsHCH₃), που παράγεται, είναι σταθερότερη:

Επίδραση μεθυλενίου

Με επίδραση μεθυλενίου ([:CH₂]) σε μεθυλαρσίνη παράγονται αιθυλαρσίνη (CH₃CH₂AsH₂) και διμεθυλαρσίνη (CH₃AsHCH₃):
Κέρδος (λογιστική)

Το κέρδος, στη λογιστική, είναι ένα εισόδημα που διανέμεται στον ιδιοκτήτη σε μια κερδοφόρα διαδικασία παραγωγής στην αγορά (επιχείρηση). Το κέρδος είναι ένα μέτρο κερδοφορίας το οποίο είναι το κυριότερο ενδιαφέρον του ιδιοκτήτη για τη διαδικασία σχηματισμού εισοδήματος από την παραγωγή στην αγορά. Υπάρχουν διάφορα μέτρα κέρδους για κοινή χρήση.
Ο σχηματισμός εισοδήματος στην παραγωγή της αγοράς είναι πάντα μια ισορροπία μεταξύ της παραγωγής εισοδήματος και της διανομής εισοδήματος. Το εισόδημα που παράγεται κατανέμεται πάντοτε στους ενδιαφερόμενους παραγωγούς ως οικονομική αξία κατά την περίοδο αναθεώρησης. Το κέρδος είναι το μερίδιο του σχηματισμού εισοδήματος που ο ιδιοκτήτης είναι σε θέση να διατηρήσει στον εαυτό του στη διαδικασία διανομής εισοδήματος. Το κέρδος είναι μία από τις σημαντικότερες πηγές οικονομικής ευημερίας, διότι σημαίνει εισοδήματα και ευκαιρίες ανάπτυξης της παραγωγής. Οι λέξεις εισόδημα και κέρδος είναι υποκατάστατα σε αυτό το πλαίσιο.
Λευκή τρομοκρατία

Γενικά, ο όρος λευκή τρομοκρατία αναφέρεται στις πράξεις βίας που πραγματοποιούνται από τις αντιδραστικές (συνήθως μοναρχικές ή συντηρητικές) ομάδες ως τμήμα μιας αντεπανάστασης.  Κατά τη διάρκεια του 20ού αιώνα, σε διάφορες χώρες, ο όρος λευκή τρομοκρατία χρησιμοποιήθηκε αναφορικά με πράξεις βίας κατά πραγματικών ή πιθανών σοσιαλιστών και κομμουνιστών.
Ενοικίαση καταδίκων

Η ενοικίαση καταδίκων ήταν ένα σύστημα καταναγκαστικών έργων φυλακισμένων που εφαρμόστηκε στον Αμερικανικό Νότο μετά την απελευθέρωση των σκλάβων από τη Δέκατη τρίτη αναθεώρηση του συντάγματος των Ηνωμένων Πολιτειών το 1865. Με την ενοικίαση καταδίκων φυλακισμένοι ενοικιάζονταν σε ιδιωτικές εταιρείες που πλήρωναν το κράτος αμοιβή. Οι κατάδικοι δούλευαν για τις εταιρείες κατά τη διάρκεια της ημέρας (οι κατάδικοι συνήθως δεν πληρώνονταν) έξω από τη φυλακή και επέστρεφαν στα κελιά τους τη νύχτα. Ο εγκληματολόγος Θόρστεν Σέλλιν, στο βιβλίο του Η Σκλαβιά και το Ποινικό Σύστημα, λέει πως ο μοναδικός σκοπός της ενοικίασης των καταδίκων «ήταν το οικονομικό κέρδος για τους ενοικιαστές, οι οποίοι εκμεταλλεύονταν την εργασία των φυλακισμένων στον μέγιστο βαθμό, και για την κυβέρνηση που πούλαγε τους καταδίκους στους ενοικιαστές».
Κωνσταντίνος Βαρουξής

Βιογραφικά στοιχεία

Γεννήθηκε στον Πύργο και καταγόταν από παραδοσιακή οικογένεια δημοσιογράφων. Οι Βαρουξήδες ήταν κλάδος της οικογένειας Σπηλιωτόπουλου από την Δημητσάνα, μέλη της οποίας είχαν αγωνιστής στην Επανάσταση του 1821. Το 1892 ίδρυσε την εβδομαδιαία εφημερίδα Η Αυγή. Το 1895 εξορίστηκε στην Λευκάδα γιατί θεωρήθηκε ότι με το άρθρο του Ο Βασιλεύς εξύβρισε τον Βασιλιά. Το 1898 έγινε η δίκη στο Κακουργιοδικείο της Λευκάδας και κρίθηκε αθώος. Το ίδιο έτος σταμάτησε την έκδοση της Αυγής ενώ το 1910 άρχισε να εκδίδει την εφημερίδα Η Ηλεία. Τελικά το 1915 σταμάτησε την έκδοσή της, την οποία ξανάρχισε ύστερα από μεγάλη απουσία το 1928. Σταμάτησε οριστικά το 1931.
Φιλοσοφία των Νεότερων Χρόνων

Ορθολογισμός

Ο απώτερος στόχος του ορθολογισμού, ή ρασιοναλισμού ήταν αντίθετος με αυτόν του εμπειρισμού. Αυτή η διαφορά μπορεί να διατυπωθεί ως εξής: ένας ρασιοναλιστής φιλόσοφος θέτει ως βάση για την φιλοσοφική του κοσμοθεωρία κυρίως το λογικό συμπέρασμα, ενώ ένας εμπειριστής λαμβάνει υπόψη του στην προσπάθεια του για κατανόηση του κόσμου μόνο υποθέσεις, οι οποίες ανάγονται αποκλειστικά και μόνο στην αισθητή αντίληψη. Μολαταύτα, σε πολλά κείμενα ρασιοναλιστών φιλόσοφων συνυπάρχουν επίσης και εμπειρικά στοιχεία, και αντιθέτως.
Ως ιδρυτής του ρασιοναλισμού ισχύει ο Ρενέ Ντεκάρτ. Άλλοι σκεπτικιστές, όπως για παράδειγμα ο Ολλανδός Μπαρούχ Σπινόζα και ο Γερμανός Homo Universalis Γκότφριντ Βίλχελμ Λάιμπνιτς ακολούθησαν τον καρτεσιανό ρασιοναλισμό και τον μετεξέλιξαν.
Μαυροβουνιακές προεδρικές εκλογές 2013

Προεδρικές εκλογές διεξήχθησαν στο Μαυροβούνιο στις 7 Απριλίου 2013. Ο πρόεδρος Φίλιπ Βουγιάνοβιτς από το Δημοκρατικό Κόμμα Σοσιαλιστών (DPS) επικράτησε του ανεξάρτητου υποψηφίου Μίοντραγκ Λέκιτς, ο οποίος προτάθηκε ως πρόσωπο κοινής αποδοχής από την αντιπολίτευση. Ο Βουγιάνοβιτς επανεξελέγη με ποσοστό 51,2% των ψήφων.

Καταγγελίες για νοθεία και η διεθνής θέση

Οι αντιπρόσωποι του Λέκιτς δήλωσαν ότι δεν θα αναγνωρίσουν το αποτέλεσμα και ζήτησαν την επαναληπτική καταμέτρηση των ψηφοδελτίων.
Το Δημοκρατικό Μέτωπο της αντιπολίτευσης ισχυρίστηκε ότι νικητής των εκλογών ήταν ο Λέκιτς με ποσοστό 50,5% έναντι 49,5% για τον Βουγιάνοβιτς, του οποίου την εκλογική νίκη παρομοίασαν με "πραξικόπημα". Σε ανακοίνωση του ΟΑΣΕ αναφέρθηκε ότι οι εκλογές έγιναν σε πλήρη συμφωνία με τους κανόνες του οργανισμού.
Περιοχή Ιράμπα

Γλώσσα

Οι ιθαγενείς της περιοχής Ιράμπα ονομάζονται Ουανυιράμπα (Wanyiramba) [πληθ., ενικός: Μνυιράμπα (Mnyiramba)]. Η μητρική τους γλώσσα ονομάζεται Κινυιράμπα (Kinyiramba), αν και η πλειοψηφία δύναται να ομιλήσει και την Σουαχίλι.

Διοικητικές υποδιαιρέσεις

Από το 2012, η Περιοχή Ιράμπα (Iramba District), διαιρείται διοικητικά σε 17 Τμήματα.